Családi háznak rohant egy kamion a 86-os úton, két sérült
Családi háznak ütközött egy kamion szerdán reggel a 86-os számú főúton a Vas megyei Balogunyomban - közölte a rendőrség.
A balesetben ketten könnyebben megsérültek, a helyszínelés és a műszaki mentés jelenleg is tart. A főutat teljes szélességében lezárták, a forgalmat elterelik - tájékoztatott Szalai Ferenc, a Vas Megyei Rendőr-főkapitányság sajtóreferense.

Feltehetően a sofőr elaludt és amiatt történt a baleset. A Szombathely felé haladó kamion egy balra ívelő kanyarban, feltehetően a sofőr jobbra letért az úttestről, egy lakóháznak ütközött, felborult és kigyulladt. A járműszerelvény teljesen kiégett. A balesetben a kamion sofőrje és utasa könnyebben megsérült. A baleset helyszínelése idején alkalmazott teljes útzárat ugyan már feloldották, de később, a műszaki mentés idejére
ismét lezárják majd a forgalmas utat.
A kamion átszakította a szalagkorlátot, és egy magasfeszültségű oszlopot is megrongált. A károkat szakértő bevonásával mérik fel, a járművet a rendőrség lefoglalta. Dobson Tibor, az Országos Katasztrófavédelmi Főigazgatóság szóvivője szerdán arról tájékoztatott, hogy a kamion személygépkocsikat szállított, az autók az ütközés következtében eestek a trélerről, szétszóródtak, és az egyik gépkocsi teljesen kiégett. A sofőr és kísérője időben kimenekült, a családi házban pedig szerencsére nem tartózkodott senki - tette hozzá.